Campionatul European din această vară va marca o premieră în ceea ce privește arbitrajul. Arbitrii vor oferi explicații mult mai clare pentru deciziile pe care le iau, dar numai căpitanilor echipelor.
Roberto Rosetti, responsabilul Comisiei de Arbitri, a vorbit despre schimbările care vor avea loc odată cu Campionatul European din Germania. Acesta a precizat că se dorește ca oficialii meciurilor să își explice deciziile luate, mai ales cele criticate de fotbaliști. El a declarat:
“Vrem arbitri cu o personalitate puternică care să ia decizii, uneori nepopulare, și să și le asume asta pe teren, dar vrem, de asemenea, ca ei să fie mai deschiși. Centralii vor oferi mai multe detalii jucătorilor și antrenorilor pentru a-i ajuta să înțeleagă ce a dus la luarea unor decizii și să creeze un climat de încredere, atât timp cât primesc mai multe informații”.
Roberto Rosetti a punctat că aceste explicații vor fi oferite doar reprezentantului echipei, iar în cazul în care alți jucători vor dori detalii suplimentare, aceștia risca să fie avertizați cu un cartonaș galben. Oficialul a precizat că echipele au misiunea de a informa fotbaliștii că doar căpitanul poate să vorbească cu arbitrul.
“Este imposibil pentru arbitru să explice o decizie când este asaltat de un număr de până la 22 de jucători. Aceasta poate duce la întreruperea comunicării, iar jocul frumos poate deveni foarte urât foarte repede, ceea ce, toată lumea este de acord, este rău pentru imaginea fotbalului. Desigur, unele decizii vor fi întotdeauna dezbătute.
Cu toate acestea, în încercarea de a îmbunătăți starea de fapt, noi, cei de la UEFA, dorim ca arbitrii să explice mai multe din deciziile lor tuturor echipelor care participă la viitorul turneu UEFA EURO 2024.
Cum vom face asta? Ideea este simplă: cerem ca toate echipele să se asigure că doar căpitanul este singurul jucător care vorbește cu arbitrul. Le cerem căpitanilor să se asigure că coechipierii lor nu îl încurcă și nu îl înconjoară pe arbitru, permițând conversații directe pentru ca decizia să fie transmisă în timp util și cu respect”, a explicat Rosetti.
Această modificare vine în contextul în care în tot mai multe meciuri apar momente în care arbitrii sunt asaltați de fotbaliști nemulțumiți, care cer explicații pentru deciziile centralilor. Rosetti a încheiat spunând că această decizie va crește popularitatea fotbalului.
“Adoptarea acestei abordări și împuternicirea arbitrilor vor duce la o creștere a calității deja foarte ridicate a arbitrajului în competițiile noastre și la meciuri mai bune, de care jucătorii și fanii se vor bucura în timpul turneului.
Dacă putem facilita un dialog constructiv între arbitri și căpitanii echipelor, toată lumea va avea de câștigat, iar noi vom lăsa o moștenire pozitivă pentru viitorul acestui frumos joc. Jocul pe care îl iubim cu toții”.